
அந்நியப் பெண்ணின் விசுவாசம்
நோக்கம்: இயேசு எல்லாக் கோத்திரங்களையும் இனங்களையும் சேர்ந்தவர்களை நேசிக்கிறார் என்று பிள்ளைகளுக்குக் கற்பித்தல். நாம் எல்லோரும் அவரை நம்பி, தீமையின் வல்லமையிலிருந்து விடுதலை பெற வேண்டும் என்று அவர் விரும்புகிறார்.
வேத வாசிப்பு: மாற்கு 7:25-30
மனப்பாட வசனம்: யோவான் 10:16 – “இந்தத் தொழுவத்தாரல்லாத வேறே ஆடுகளும் எனக்கு உண்டு; அவைகளையும் நான் கொண்டுவரவேண்டும்; அவைகள் என் சத்தத்துக்குச் செவிகொடுக்கும் …”
தொடக்கப் புள்ளி
வேறொரு கோத்திரத்தைச் சேர்ந்த ஒருவர் உங்கள் வீட்டுக்கு அருகிலுள்ள வளாகத்தில் குடிவந்தால் என்ன நடக்கும்? அவர்கள் வேறு மொழி பேசுகிறார்கள், வேறு உணவு உண்கிறார்கள் அல்லது வேறு விதமாகச் சமைக்கிறார்கள், வேறு பழக்கவழக்கங்கள் உடையவர்கள். அவர்களை நமக்குத் தெரியாததாலும் புரியாததாலும் பெரும்பாலும் அவர்களை நாம் சந்தேகிக்கிறோம்.
இன்றைய போதனையின் முக்கிய குறிப்புகள்
1. ஓர் அந்நியப் பெண் இயேசுவைப் பார்க்க வந்தாள். அவள் யூதப் பெண் அல்ல. தங்கள் தேசத்தைச் சேராதவர்கள் எல்லோரையும் யூதர்கள் புறஜாதியார் என்றழைத்தார்கள்.
அவளுடைய மகளைத் தீய ஆவி பிடித்திருந்ததால் அவள் மிகவும் கவலைப்பட்டாள். தனக்கு உதவும்படி அவள் இயேசுவிடம் மன்றாடினாள் (மாற் 7:25-26).
2. இயேசு அவளுடைய கோரிக்கைக்கு ஒரு கதையால் பதிலளித்தார். 7:27-ஐ வகுப்புக்கு வாசியுங்கள். யூதர்களுக்கு (கதையிலுள்ள பிள்ளைகளுக்கு) உதவவே தாம் வந்ததாக இயேசு சொன்னார். அவர்களுக்குரியதை மற்றவர்களுக்கு (கதையிலுள்ள நாய்க்குட்டிகளுக்கு) கொடுக்கக்கூடாது (யூதர்கள் மற்ற நாட்டினரை இழிவாகக் கருதியதால் அவர்களை நாய்கள் என்று அடிக்கடி அழைத்தனர்).
யூதர்களுக்கு உதவுமுன் அந்நியர்களுக்கு உதவினால், பிள்ளைகளுக்கு முன் நாய்களுக்கு உணவு கொடுப்பதுபோல் ஆகும் என்று இயேசு கூறினார்!
3. ஆனால் அந்தப் பெண் அவ்வளவு எளிதாகப் பின்வாங்கவில்லை. “மெய்தான், ஆண்டவரே; ஆனாலும் மேஜையின் கீழிருக்கிற நாய்க்குட்டிகளும் பிள்ளைகளுடைய துணிக்கைகளைத் தின்னுமே” என்றாள் (7:28).
படம் 21-ஐக் காட்டுங்கள். படத்திலுள்ள நாயைக் கவனித்தீர்களா? இடதுபுறம் இருக்கும் மனிதன் இயேசு தங்கியிருந்த வீட்டின் உரிமையாளராக இருக்கலாம் (7:24).
4. இந்த அந்நியப் பெண் தம்மேல் வைத்த விசுவாசத்துக்கும் நம்பிக்கைக்கும் இயேசு பலன் அளித்தார். அவள் வீடு திரும்பியதும் தன் சிறு மகள் குணமாயிருப்பதைக் காண்பாள் என்று சொன்னார் (7:29-30).
இயேசு எல்லாக் கோத்திரங்களையும் தேசங்களையும் சேர்ந்தவர்களை நேசிக்கிறார். உலகம் முழுவதும் உள்ள எல்லோரும் தம்மேல் விசுவாசம் வைத்து, தீமையின் வல்லமையிலிருந்து விடுதலையடைய வேண்டும் என்று அவர் விரும்புகிறார்.
மனப்பாட வசனத்தைப் பதிய வைத்தல்
யோவான் 10:16-ஐ பிள்ளைகளோடு சேர்ந்து பலமுறை சொல்லுங்கள்.
கதைக்கு நம் பதில்
உலகிலுள்ள எல்லாக் கோத்திரங்களையும் இயேசு நேசிக்கிறார் என்பதை அறிவோம். ஆகவே, வேறொரு கோத்திரத்தைச் சேர்ந்தவர்கள் நம் அருகில் குடிவந்தால் அவர்களை நாம் எப்படி நடத்த வேண்டும்? அந்நியர்கள் சமுதாயத்தின் ஒரு பகுதியாக உணர உதவும் பல வழிகளைப் பற்றி வகுப்பினர் சிந்திக்க உதவுங்கள். இயேசுவின் அன்பை மற்றவர்களோடு பகிரும்போது தேவனுடைய வேலையையே செய்கிறோம்.
